Papersnake/gushiwen huggingface dataset:
次韵寄苏仲质
丘葵（宋代）

十年前事付流水，清梦悠悠何处寻。
老去谁怜三献玉，生来不受四知金。
穷途赖有陈雷友，大雅应殊郑卫音。
俗子纷纷败人意，何时握手再论心。
中秋无月
德普（清代）

谁道秋云薄，中宵掩桂轮。姮娥开镜懒，愁杀倚楼人。
水调歌头（哭进道。“飞桥自古双溪合，柽柳如今夹岸垂”。么金店别业诗）
吕渭老（宋代）

诗人翻水尽，寂寞五侯烟。醉魂何在，应骑箕尾列青天。记得平何谈笑，夹岸手栽杨柳，同泛夜深船。溪水还依旧，深浅半青竿。

小神仙，殷七七，许闲闲。黄粱未熟，经游都在梦魂间。我厌嚣尘浊味，几欲凌云羽化，鸡犬不留残。俗事丹砂冷，且抱一枝安。
王节妇诗
高明（元代）

清清慈溪水，蘋藻被涯涘。昔年修妇职，采撷荐明祀。

殷勤执豆修，斋肃事君子。一朝双鸳鸯，别离隔生死。

死者无还期，生者当同归。奈何姑嫜老，重以膝下儿。

升堂奉甘脆，篝灯训书诗。庶以未亡人，慰彼泉下思。

溪水彼可竭，妾身不改节。溪水有停污，妾心但明洁。

荧荧瑶台镜，玄发今已雪。孤鸾虽不舞，寒影自澄澈。

溪水常流东，馀波总相从。结发为夫妇，永别何由逢！

青山有玄寂，百岁须当同。愿言合欢树，化作垄上松。

茑萝更缠绵，相依无终穷。
赠盛南樵卖药 其三
屈大均（明代）

吾家药市近罗浮，此去还为采药游。欲补神农旧本草，期君共对白云秋。
闽中元夕
姜特立（宋代）

晴色动春晖，春宵三五时。
无风开菡萏，有月莹瑠璃。
老境逢佳节，他乡赋小诗。
囝妻浑勿药，灶妇亦开眉。
乞酿于郭伯瞻
何坦（宋代）

洗醆试邀从事醵，卧罍忽报步兵厨。
良辰不与清樽共，今夜偿羞明日无。
未论一缸分雪乳，已{左扌右弃}千日醉云腴。
宜黄漫尉今狂甚，听我酣歌入五湖。
次韵石鲁瞻
韩淲（宋代）

髣髴徂徕老，因诗只溯风。胡为犹尔健，应怪懒能工。

此道今皆弃，高情自不同。和成千里梦，题寄欲归鸿。
偶书三首
李处权（宋代）

朝云漠漠雨丝匀，山路清无一点尘。
桃李著花溪水满，断肠何处故园深。
十四日小园置茶招宗圣应之皆辞以醉为诗赠之
司马光（宋代）

草树弄春晖，家家倒载归。
谁怜独醒客，日暝掩双扉。
题杨郎所制五采匹笺歌赠自明杨徵士
刘崧（元代）

杨郎手持一匹笺，邀我放笔题长篇。自言新制三百幅，忍贫不博黄金钱。

浣花濯锦何绚烂，湘渌凝春起波澜。晶荧色夺赤石髓，腻滑光浮青玉案。

人言杨郎此笺真可传，岂知綵笔炼墨尤精坚。云窗朝拔霜兔颖，石室夜扫松花烟。

一生攻苦事文墨，长恨科名收不得。穷年白发侍甘旨，负米升堂更愉色。

杨郎杨郎莫漫沽，古人岂必今人殊。由来绝艺可名世，况尔世叶当文儒。

益州十样今复见，糜角松纹炯成片。苍龙腾雾起勺水，紫凤衔图出深殿。

我惭世好百不谐，学书局促空寒斋。霜馀柿叶不可拾，但觉枯砚在尘埃。

感君孝养怜君苦，会且蜚声群玉府。自掞玄云答远情，江风飒飒鸣秋雨。
闻车驾幸秘府二首 其一
张纲（宋代）

一声清跸九天来，睿主崇文宝运开。光动石渠春滉漾，香浮芸阁昼徘徊。

天颜有喜垂清问，御笔亲题仰圣才。铅椠小臣空怅望，五云深处认蓬莱。
有术士过门谓余寿及九十
陆游（宋代）

形骸鹤瘦复松枯，况是新霜满鬓须。
醉似在家狂道士，愚于识字老耕夫。
敢言万里封侯事，但问纵文入口无？许我年如伏生比，逢时犹解诵唐虞。
偈颂一百零四首 其七十七
释绍昙（宋代）

灵江月，中岩月。交影松萝，断猿啼切。声色纯真见一边，骑声盖色天然别。

别别，明觉掀眉，长庚吐舌。
黄池晤陈伯玑即别
梅磊（清代）

薄暮闻君至，沿途问客船。残虹明驿树，归鸟破江烟。

立语殊无序，孤征极可怜。柳桥分手处，新月正娟娟。
离汝寄张子
黄庭坚（宋代）

草枯木落晚凄凄，目断黄尘听马嘶。
想子重行分首处，荒凉巢父井亭西。
七绝三首
滕白（唐代）

周遭圩岸缭山城，一眼圩田翠不分。
行到秋苒初熟处，翠茸锦上织黄云。
示谢彦翔 其一
朱松（宋代）

满川秀色野阴疏，知有儒仙隔水庐。借我玉函河上语，只看尺许定何如。
访王官谷休休亭二首
仇伯玉（宋代）

山鸦营巢欲哺儿，晴杏拆早先离披。
盘回一径穿碧绦，谷口数家耕水湄。
吴子正召饮观太白墨迹
郭祥正（宋代）

不是烟霄谪，世间无此人。心声与心画，开卷见天真。
次韵王弱翁借书钱君
刘挚（宋代）

钱家书橐盛儒林，禹穴时容探万寻。嗜好自同皇甫癖，写传应万献王心。

此于取与无伤义，盍以幽奇付赏音。犹说冬官未通借，览之安得有千金。
王舍人邀游故相文恪公园亭二首 其二
皇甫汸（明代）

疏傅遗金少，为园不买田。楼台卑绿野，花石减平泉。

径草萋春雨，城乌起暮烟。临池俱欲赋，谁在凤毛先。
忆秦娥
陈三聘（宋代）

青膏集。新雷忽起龙蛇蛰。龙蛇蛰。柳塘风快，水流声急。
伤心有泪凭谁浥。尊前容易青衫湿。青衫湿。渡头人去，野船鸥立。
白鹤峰访东坡故居
丘逢甲（清代）

噫嚱乎嗟哉！礼部尚书兼端明殿翰林侍读两学士，已降宁远军节度之副使，更令惠州与安置。

两徙合江楼，两迁嘉祐寺。白鹤新居始经始，上梁文已成，凿井事兼纪。

堂名德有邻，邻者岂惟翟夫子？林行婆家酒何旨！

钓鱼有矶瞰江水。斋名思无邪，诗案可勿起。亦有西湖可行乐，堤之桥之尤可喜。

已拟携家老于此，一住四年春睡美，奈何复遣落儋耳！

人言东坡仙果仙，人言东坡死不死。东坡海外竟归矣，只因曾饱惠州饭，白鹤千年震遗址。

峨峨祠宇峰头峙，朝云有旁龛，过子亦从祀。更祀稚川与元亮，先生可谓有邻已。

墨沼朱池尚宛然，我来访古秋城边。文章光燄磨蝎避，耿耿奎宿方行天。
如兰、如金二侄入泮，书以勖之
郑用锡（清代）

两两阿咸素志伸，摩挲喜作石麒麟。藻芹一水游今日，棠棣双开趁早春。

如此成名真拾艾，须知吾道在传薪。家风幸守青毡旧，努力清芬望后人。
武夷仙浴堂
陈梦庚（宋代）

神仙无垢骨犹香，底用山间开浴堂。我欲从之三洗髓，骑鲸散发水云乡。
咏瑞粟 其二
周遇圣（宋代）

淳居万山巅，土瘠稀良田。丰系系饥饱，民命悬于天。

人忧庚子系，我见为丰年。蚕登百谷熟，箱万仓盈千。

异哉粟四穗，一干生南阡。岂无连理木，亦有双华莲。

维兹孕瑞粟，庶补民艰鲜。嘉生本协气，此事非偶然。

窃闻野老说，守令仁且贤。官清简案牍，刑省空扉圜。

农耕士力学，工肆商充廛。午鸡桑树鸣，夜犬花村眠。

君不见渔阳歌秀麦，善政青史编。又不见中牟书嘉禾，德化今古传。

猗欤际圣代，奇祥呈八埏。愿言叫阊阖，入奏冕旒前。
龙湖归
丘葵（宋代）

策蹇下平岗，挂帆渡安流。平生不行险，间道旋故丘。

高堂有鹤不，安敢事远游。负米虽不多，过冬亦稍优。

所愧无甘旨，一饱良易谋。兢兢保遗体，无遗慈颜忧。

读书茅檐下，庶几少愆尤。
酴醿
冯时行（宋代）

万仙同驾碧云翔，容与人间散异香。
梅似前贤长隔世，酒真同气莫相忘。
流莺梦断惊风雨，落月魂销映雪霜。
春暖日长无一事，飞花片片倚胡床。
野塘翡翠
王恭（明代）

兰苕深处好相依，时向沙塘自在飞。莫畏黄金收翠羽，吴王宫里美人稀。
敬和九锁步虚词
赵汝湜（宋代）

煌煌玉京阙，瑞霭纷天垣。严扈森虎兵，金朱焕灵门。

星弁集万真，龙旂间华幡。齐心洁形神，稽首朝混元。
临江仙·送王缄
苏轼（宋代）

忘却成都来十载，因君未免思量。凭将清泪洒江阳。故山知好在，孤客自悲凉。
坐上别愁君未见，归来欲断无肠。殷勤且更尽离觞。此身如传舍，何处是吾乡。
悼程西枢母朱夫人二首 其一
张扩（宋代）

天性敦慈惠，凝然法度中。谈玄推道韫，择配得梁鸿。

寿嘏无前拟，安荣及令终。伤心原上路，哀铎咽霜风。
徐思远赵大猷寄梅以诗谢之次韵·和思远
王洋（宋代）

芳菲本自竞年华，人老空将命乞花。
分比雁行长作客，尽饶蜂暖似还家。
道傍树
孔武仲（宋代）

蟠根官道傍，生饱禁城霜。
春风功力微，磥砢百尺长。
肌肤凝金铁，大雪冻不僵。
度岁亦辛苦，成材必坚强。
他时擎大厦，白蚁胡能伤。
重九日登石阁三首
邵雍（宋代）

事出一时间，时过事莫还。
当时深可爱，过后不堪看。
夏去休言暑，冬来始讲寒。
人能知此理，忧患自难干。
吊战场
文天祥（宋代）

连年淮水上，死者乱如麻。
魂魄丘中土，英雄粪上花。
士知忠厥主，人亦念其家。
夷德无厌甚，皇天定福华。
独醒亭
洪咨夔（宋代）

今来古往江山老，地尽天穷草木愁。
为问大夫能饮否，芙蓉落尽菊花饮。
夏景 树湿风凉进
刘辰翁（宋代）

树晚晴犹湿，好风如故长。翛然林下意，进似雨时凉。

坐觉茅容徙，来看吕政忙。飘萧初似暑，淅沥转成霜。

倚袖岚添翠，题秋叶欲黄。不知兼露下，河汉芰荷香。
认春戏呈冯少尹、李郎中、陈主簿
白居易（唐代）

认得春风先到处，西园南面水东头。柳初变后条犹重，

花未开时枝已稠。闇助醉欢寻绿酒，潜添睡兴著红楼。

知君未别阳和意，直待春深始拟游。
归鸦 其三
魏学洢（明代）

日暮烟生五柳村，飞鸦阵阵晚来喧。西风峭急迷归浦，冷月荒凉忆旧园。

老树半枝留远梦，枯藤千尺踏霜痕。岁寒踪迹元如此，雨宿冰餐不足论。
沾化夜集感旧
杨巍（明代）

别去忆多年，张灯惜此筵。故人嗟老矣，吾鬓亦苍然。

雨响残秋地，城分不夜天。从今数来往，同种海西田。
赠惟政禅师
蒋堂（宋代）

禅客寻常入旧都，黄牛角上挂瓶盂。
有时带笠穿云去，便好和云作画图。
赠叶子仁
真德秀（宋代）

易象推占妙入神，劝人忠孝更谆谆。
只今谁似君平术，唯有南阳卖卜人。
蓦山溪
龚翔麟（清代）

好春三月，蓦山溪时候。二十四番风，只解管、吹花擘柳。

平芜似剪，藉处软于茵，携画榼，岸乌巾，缓引三升酒。

青猿扶醉，行到青溪口。新涨小红桥，露湔红、纤纤素手。

惊鸿回影，催上绿琼辀，者边走。那边走。莫把游骢骤。
杂诗
朱仕琇（清代）

采药采参苓，种花种桃李。参苓令人寿，桃李夏阴美。

监门能解围，饿夫堪救死。古来慷慨人，往往出下士。

厚貌仰姬公，绝交广刘子。二端孰为正，偏辞竟难恃。

卓哉赵孟言，劝君锄棘枳。
菩萨蛮·书江西造口壁
辛弃疾（宋代）

郁孤台下清江水，中间多少行人泪。西北望长安，可怜无数山。
青山遮不住，毕竟东流去。江晚正愁余，山深闻鹧鸪。 (愁余 一作：愁予)
芦花
郑克已（宋代）

眇眇临窗思美人，荻花枫叶带鸡声。
夜深吹笛移船去，三十六湾秋月明。
沁园春（寿太守李宗丞）
赵通判（宋代）

贺白文章，英卫规模，簪缨世家。更襟怀，芳润光风齐月，笔端奇伟，春藻天葩。课最严城，升班清禁，蔽芾棠阴人竞夸。争知道，富恩波衮衮，万顷无涯。

清辉庭桂方花。映潋滟仙杯浮紫霞。庆云龙风虎，明良际会，鸿勋骏业，重叠辉华。寿挹南峰，福迎庐水，未羡还丹九转砂。从此去，看腰黄眼赤，迤逦堤沙。
擘蟹
吴锡畴（宋代）

寒蒲就缚失横行，已矣甘从五鼎烹。
凭恃甲戈名以躁，贮藏风露败于清。
芦花洲冷霜威健，竹叶杯深饮兴生。
且与老饕成后赋，正须一笑付姜橙。
午憩东塘近白干江西地尽於此
杨万里（宋代）

日以秋还短，涂缘热故长。
也知茅店小，柰此竹风凉。
更远终然到，而吾有底忙。
欲行犹小驻，咫尺便他卿。
丁家村
宋伯仁（宋代）

不满十来家，门闾半以柴。
日烘兰入鼻，风掠草侵鞋。
土酒融春兴，行歌放客怀。
何须高买屋，一一近天街。
出嘉峪关作
施补华（清代）

健儿佩弓刀，骏马施鞍勒。问君将何之，遥遥温宿国。

皇威轶汉唐，郡县分绝域。开济谅非才，劳役宁敢恤。

暮宿嘉峪关，别酒破萧瑟。凌晨出西门，送客旌旗密。

悲风浩浩来，瘦日荒荒出。登车一顾盼，凄然天地色。

亲朋道旁揖，去去语言塞。有泪忍不流，百病搅胸臆。

咄哉丈夫雄，作此久凄恻。区区万里怀，未许陈班识。

干戈惊吾民，相与事休息。下服诸戎心，上扬群圣德。
减字木兰花·题雄州驿
蒋氏女（宋代）

朝云横度。辘辘车声如水去。白草黄沙。月照孤村三两家。
飞鸿过也。万结愁肠无昼夜。渐近燕山。回首乡关归路难。
法喜泾长老请赞
释大观（宋代）

有准绳，无捉措。
开口错商量，铁蒺藜確確。
日冷月热，泾清渭浊，
昨夜凤巢生鸑鷟。
醉后赠从甥高镇
李白（唐代）

马上相逢揖马鞭，客中相见客中怜。
欲邀击筑悲歌饮，正值倾家无酒钱。
江东风光不借人，枉杀落花空自春。
黄金逐手快意尽，昨日破产今朝贫。
丈夫何事空啸傲，不如烧却头上巾。
君为进士不得进，我被秋霜生旅鬓。
时清不及英豪人，三尺童儿唾廉蔺。
匣中盘剑装䱜鱼，闲在腰间未用渠。
且将换酒与君醉，醉归托宿吴专诸。
高荷
元稹（唐代）

种藕百馀根，高荷才四叶。飐闪碧云扇，团圆青玉叠。
亭亭自碧举，鼎鼎难藏擫。不学著水荃，一生长怗怗。
夜泊江渚
李中（五代）

水乡明月上晴空，汀岛香生杜若风。

不是当年独醒客，且沽村酒待渔翁。
乙酉正月二十日游慈云三首
陈著（宋代）

溪自是溪山自山，溪山不与我人閒。
古往今来只如此，看尽人閒忙无閒。
庚辰岁将命至巴东时已秋序霜荷索然偶赋是章
寇准（宋代）

秉轺偶将命，抚俗烟江湄。
地僻接穷峡，务简稀公期。
秋信任无趣，野怀良自宜。
月白夜蝉响，池暗风荷衰。
溪云入破牖，山菊开疏篱。
贳酒不能醉，乡园空结悲。
徘徊独凝望，目极长天涯。
题鸣山祠
绍兴士人（宋代）

自击牛昌隐，威风震海寰。待吾谋用日，同共扫完颜。
怀恃卷为归仁赋
王鏊（明代）

人皆有母而我独无，嗟我之生曾不如彼慈乌。慈乌有母能反哺，我养不逮独饮泣以踌躇。

人皆有子而母独亡，嗟母之生曾不如彼空桑。空桑有子能返顾，母年不待独饮泣以彷徨。
寒食雨中，同舍约游天竺，得十六绝句呈陆务
杨万里（宋代）

户户游春不放春，只愁春去不愁贫。
今朝道是游人少，处处园亭处处人。
同林逋宿中峰次韵
徐复（宋代）

盥栉从朝嬾，论交慰昔贤。
寒花隐乱草，老木插飞烟。
听雨夜床冷，弹琴秋叶前。
临高问往事，历历是何年。
为徐企题李伯时马
方回（元代）

此画良真李伯时，形容飞动卒难诗。
但将元佑苏黄作，开卷焚香朗诵之。
六月二日客途逢亡内期日二首 其二
黄省曾（明代）

去年愁里客京华，今日逢期不在家。桂醴兰肴□里奠，遥悬泪眼洒天涯。
寄江西旧同寮
孔平仲（宋代）

为诗摛奇词，美矣似花蕊。而思衰迟资，揣己耻比儗。

卑萎疲追随，此鄙彼绮靡。差池谁知之，迤逦上梓里。

移时池之涯，或息石壁侧。诗嬉谁为雌，奕剧白敌黑。

追驰麾罢羸，力击划霹雳。羁离弥思维，阒寂益忆昔。
春感
陈纪（宋代）

唾壶壮气已休休，呼酒田翁与动酬。
九十日春长是雨，三千丈发总缘愁。
棱棱颜面尘埃满，渺渺山河岁月遒。
谷饮芝餐皆可饱，人生何必稻粱谋。
送李户曹还金陵兼报最 其二
李良柱（明代）

一片关河月，能牵万里情。黄花开酒色，白雁送秋声。

报政司农最，含香汉署荣。淮扬愁苦状，早得幸承明。
筝
元稹（唐代）

莫愁私地爱王昌，夜夜筝声怨隔墙。火凤有凰求不得，

春莺无隔啭空长。急挥舞破催飞燕，慢逐歌词弄小娘。

死恨相如新索妇，枉将心力为他狂。
和答少伊
张守（宋代）

秋雨厌烦浊，清诗静垢氛。向来佳句法，不遣俗人闻。

和气回霜简，闲心付岭云。只应明主眷，符水未容分。
李舍人席上感遇
殷尧藩（唐代）

微云敛雨天气清，松声出树秋泠泠。窗户长含碧萝色，

溪流时带蛟龙腥。一官到手不可避，万事役我徒劳形。

飘然曳杖出门去，无数好山江上横。
游洞霄
徐存（宋代）

清真羽士旧仙官，日奉琳宫紫翠间。
五洞烟霞龙窟宅，一壶天翠道家山。
涤泉盘转冰涵沼，隐石屏开玉敞关。
可笑濯缨来览胜，输他高卧白云间。
登雄州城楼
苏颂（宋代）

三关相直断华戎，燕蓟山川一望中。
斥堠人间风马逸，朝廷恩广使轺通。
岁颁金絮非无策，利尽耕桑岂有穷。
自古和亲诮儒者，可怜汉将亦何功。
二月十七日同子友过宇文氏庄观海棠二绝
李流谦（宋代）

渐老花羞人不羞，枉因风雨结春愁。
意行忽欲江东去，锦帐三分半未收。
春思 其五
韩淲（宋代）

恼我繁华满眼时，燕子初来雁初归。浮名自绊此身尔，数日晴色花欲飞。
送汪象先伯仲还新安二首 其二
胡应麟（明代）

烨烨名家后，翩翩上国来。玄经司马业，文赋士龙才。

玉閟丰干社，金残碣石台。喧传茂陵诏，汉使下蓬莱。
鹊桥仙（采菱）
张鎡（宋代）

连汀接渚，萦蒲带藻，万镜香浮光满。湿烟吹霁木兰轻，照波底、红娇翠婉。

玉纤采处，银笼携去，一曲山长水远。采鸳双惯贴人飞，恨南浦、离多梦短。
望凌烟阁
刘公兴（唐代）

画阁凌虚构，遥瞻在九天。丹楹崇壮丽，素壁绘勋贤。

霭霭浮元气，亭亭出瑞烟。近看分百辟，远揖误群仙。

图列青云外，仪刑紫禁前。望中空霁景，骧首几留连。
大言应令诗
殷钧（南北朝）

噫气为风。挥汗成雨。聊灼戴山龟。欲持探邃古。
脩谒
姜特立（宋代）

偶尔事脩谒，篮舆经近村。田夫不避客，袖手立衡门。
和陈无逸见赠草堂诗韵
陆文圭（元代）

绨袍谁念故人寒，转从萧然老伯莺。
幸景云山无屋龙，始知天地出门宽。
残雪五更侵几白，一灯深夜照书红。
他年共赴长安石，正恐诸儒欲诮通。
游华岳归道中望仙掌
晁补之（宋代）

深岩踏遍寻归路，仙掌依然在碧虚。
无限游人重驻马，岂惟狂客倒骑驴。
挂图天汉朝霞上，落影秦关夕照余。
千古全生才一士，可怜登览尽丘墟。
啰唝曲六首·其三
刘采春（唐代）

莫作商人妇，金钗当卜钱。
朝朝江口望，错认几人船。
春过函谷关
于邺（唐代）

几度作游客，客行长苦辛。愁看函谷路，老尽布衣人。

岁远关犹固，时移草亦春。何当名利息，遣此绝征轮。
胡笳曲
陈国是（明代）

胡沙乱捲月冥濛，独抱胡笳坐晚空。不是离人莫吹彻，至今羌塞怨无穷。
谢范西叔惠诗
王质（宋代）

世间无可似君诗，兔杵声寒露脚飞。颔下骊珠能夺取，袖中沧海更携归。

久荒此事成疏懒，赖有斯人为发挥。佳处不随车马得，但扶古堞看斜晖。
送卫奕之西河任
李复（宋代）

蔼蔼长空春已归，东风犹在绿杨枝。
故人错莫送处处，流水苍茫无住时。
汾上先生能理曲，河滨退老喜论诗。
闻君此去追高躅，应忘青衫簿领卑。
和岩州添倅赵彦先寄四绝句
杨万里（宋代）

自抟苍壁自抄书，雪乳一瓯香一炉。
有得俸钱无吏青，如公官况世间无。
净名寺
朱希晦（元代）

才入清凉境，凭高意豁然。山横烟簇簇，溜滴雨涓涓。

静坐维摩室，微参达磨禅。秦名人已远，遗像阅千年。
题雪竹红梅
梁兰（明代）

兔园酣宴侍梁王，翡翠帘垂锦幄张。银烛烧残天不曙，佳人队队舞霓裳。
偈颂六十八首
释法薰（宋代）

兔马有角，牛关无角。
不知不会，事同一家。
多见多闻，千差万别，
毕竟天无第二月。
二十一日晴过山园 其一
韩淲（宋代）

饭了小园间，乘晴享此闲。因行扫黄叶，随意看青山。

取径嫌林密，为基惜地悭。绳床坐来久，一饮又徐还。
倪文举寺簿挽诗三首
曾协（宋代）

学植春同富，词源海样宽。
细听朝士说，宜著侍臣冠。
泉壤归何遽，容台席未安。
苍旻如可问，不遣泪河乾。
读类说二首 其二
孙觌（宋代）

额痒会出耳，足闲仍有氂。石顽飞作燕，楮老孕生鸡。

枫瘿那因怒，松枋岂是肥。君看转丸手，亦复化神奇。
再用前韵答徐圣可
仲并（宋代）

公方绿发我成翁，犹喜芝兰臭味同。
雅奏黄钟仍大吕，旷怀明月与清风。
共高卞璧连城价，肯使衡茅四壁空。
所望苕溪分一曲，邮签日日溯归筒。
和储静夫户侍元武湖
杨廉（唐代）

群公湖上欣持杯，此会难再须徘徊。百年籍册比铜版，祖皇严令如春雷。

就中半字谁敢裂，冤抑扣之自能雪。环以波光水气寒，六月那知有炎热。

千棂万牖诸库开，我初见之犹惊猜。承平户口转增益，但睹万国梯航来。

我朝声教皆渐被，周礼司徒掌舆地。示来诗句何铿锵，剩有高才敌宾戏。

中洲去岸六七里，犹忆宿湖霄曳履。画船上锁金钥收，极目惟看渺瀰水。

一来五日耗不通，纱窗夜夜明晴虹。魂清少寐歌达旦，馀音下撼蛟龙宫。

廿年不到湖上路，回首光阴如箭去。澄波照影衰鬓蓬，自觉容颜已非故。

沿堤高柳仍含烟，钟山一幅罨画然。无端往事不可问，惟有景物如当年。
送郑秘丞知邛州蒲江县
刘攽（宋代）

明府之官固有程，巴江缭绕趣君行。孤帆去远沧浪色，百丈牵迟滟滪声。

火井煮盐收倍利，山田种芋劝深耕。旧来邛竹通西域，边吏还知健令名。
次韵山居
胡仲弓（宋代）

夕阳漏影射疎林，三两人家桑柘阴。
鹘过桚开归鸟路，钟敲撞碎野猿心。
常因境胜甘忘食，不为家贫辄废吟。
说与门前樵牧者，日间过此可相寻。
阳羡杂咏十九首。桃花谷
陆希声（唐代）

君阳山下足春风，满谷仙桃照水红。

何必武陵源上去，涧边好过落花中。
赠金观察志章 其一
杭世骏（清代）

江上银涛滚滚催，草堂刚对曲江开。横襟坐揽千峰秀，放笔平添万壑哀。

海国苍茫徵故迹，霸图销歇出惊才。城南不少豪韩愈，眼见低头下拜来。
凤鼻嵌顶晚眺
林占梅（清代）

峦嶂层层景不凡，探游有客履巉岩。披图碧海窥无际，携句青天问亦堪。

咳唾峰头惊倒瀑，模糊云际辨归帆。登临饶得精神旷，野草尘心一样芟。
拙诗奉送厚之权郡还阙
李光（宋代）

天衢未拟纵骅骝，南顾聊宽圣主忧。民颂永传儋耳国，家声夙著虎头州。

簿书脱屣归华贯，翰墨收功入胜流。去去愿将民疾苦，尽摅胸臆副旁求。
闲居十首
陈造（宋代）

仙仙弄影俯琼瑶，月地香红苦见撩。
清梦定为蝴蝶去，杏花繁处宿良宵。
寒栖馆
方士繇（宋代）

苍崖凌绛霄，横席坐高迥。
遥夜闻吹箫，山空月华冷。
天街纵辔晚望
宋祁（宋代）

夹道宫槐鼠耳长，碧簷千步对飞廊。
虹桥不碍天河水，虎落遥遮禁苑墙。
柳密试应胜暖吹，楼高都拟为残阳。
尘轻雾重黄昏恨，半属翩翩马上郎。
哭玉碑子
卢仝（唐代）

山有洞左颊，拾得玉碑子。其长一周尺，其阔一药匕。

颜色九秋天，棱角四面起。轻敲吐寒流，清悲动神鬼。

稽首置手中，只似一片水。至文反无文，上帝应有以。

予疑仙石灵，愿以仙人比。心期香汤洗，归送箓堂里。

颇奈穷相驴，行动如跛鳖。十里五里行，百蹶复千蹶。

颜子不少夭，玉碑中路折。横文寻龟兆，直理任瓦裂。

劈竹不可合，破环永离别。向人如有情，似痛滴无血。

勘斗平地上，罅坼多啮缺。百见百伤心，不堪再提挈。

怪哉坚贞姿，忽脆不坚固。矧曰人间人，安能保常度。

敢问生物成，败为有真素。为禀灵异气，不得受秽污。

驴罪真不厚，驴生亦错误。更将前前行，复恐山神怒。

白云蓊闭岭，高松吟古墓。置此忍其伤，驱驴下山路。
摊破丑奴儿（冬日有感）
赵长卿（宋代）

又是两分携。憔悴损、看怎医治。烟村一带寒红绕，悲风红叶，残烟暮草，还似年时。

愁绪暗犹夷。谩屈指、数遍归期。短檠灯烬无人问，此时只有，窗前素月，刚伴相思。
金陵杂兴二百首
苏泂（宋代）

十八年前蜀道还，维舟曾记此龙湾。
江流万里元依旧，药市蚕丛兴未阑。
五日同子相游天宁寺
李攀龙（明代）

四海携名士，弥天得上方。綵丝还令节，白马自开皇。

挥拂灵花还，摊经祗树傍。灯轮侵日出，塔影入云藏。

净土殊幽事，清斋复妙香。幻知看绂冕，静欲厌词章。

薜荔来风雨，杉松接渺茫。人间空竞渡，未解问慈航。
赠别卢行之三绝 其一
许景衡（宋代）

三载相从乐有馀，也知志业在诗书。柳亭蘸甲分携后，更有何人得似渠。
送泽化士兼简云门二老
释慧空（宋代）

青蛇在握心方壮，赤骥追风路不遥。
透得云门铁关过，海涛声撼洛阳桥。
三月二十九日立夏喜晴稍有自适意有自旧京来
舒岳祥（宋代）

黄梅青李夏方装，新绿池塘浴小凫。
此日猫头寒百玉，他时鸿喙煮明珠。
白头偷果从渠乐，绣眼穿花不我虞。
更有长愁无遣处，只今细柳映新蒲。
金粟影
顾瑛（元代）

寒光倒落影娥池，的砾明珠承翠羽。
但见山河影动摇，独有清辉照今古。
觉来作诗思茫然，金粟霏霏下如雨。
题先贤张公十咏图
赵孟頫（元代）

吴兴潇洒郡，自古富人物。溪山映亭榭，尊俎照华发。

当时盍簪地，蓁莽久芜没。空馀诗语工，不共芳草歇。

抚卷想胜风，冠佩其敢忽。先民不可见，惆怅至明发。
偈
释智月（宋代）

吾家宝藏不悭惜，观面相呈人罕识。
辉金耀古体圆时，照地照天光赫赤。
荆山美玉奚为贵，合浦明珠比不得。
借问谁人敢酬价，波斯鼻孔长三尺。
恭和御制长春花诗 其二
史浩（宋代）

帝予四时春，著花无浪蕊。殖本在蓬壶，非烟笼翠紫。

雪里友寒梅，芳辰领繁卉。每蒙天一笑，睿思涌泉水。

沾丐及老臣，芬芗胜荃芷。况复屡褒嘉，载赓宁但已。

第愧狂斐辞，不足溷琼几。
庙子湾下作
梅尧臣（宋代）

庙子湾下百尺船，杞人楚人相杂牵。
水底老蜃倚以怪，树头挂杂吹作钱。
江蛟海鹍千万里，轩风簸日蛮岛边。
长安旧去天尺五，此在大梁眉睫前。
高冠长剑乃不畏，沙雨夜起喷腥涎。
岁暮官斋夜坐
林文俊（明代）

拥炉独坐有馀情，箭漏声传忽二更。一树寒花铃阁静，半庭残二纸窗明。

赏心自爱年芳近，回首翻怜世网撄。牢落异乡归未得，只凭春酒破愁城。
瑶台第一层
张元干（宋代）

宝历祥开飞练上，青冥万里光。石城形胜，秦淮风景，威凤来翔。腊余春色早，兆钓璜、贤佐兴王。对熙旦，正格天同德，全魏分疆。

荧煌。五云深处，化钧独运斗魁旁。绣裳龙尾，千官师表，万事平章。景钟文瑞世，醉尚方、难老金浆。庆垂芳。看云屏间坐，象笏堆床。
自柏枧山至引量桥 其一
朱锦琮（清代）

两崖回合处，仄磴下肩舆。芳草青黏屐，晴云淡曳裾。

山空惟有树，涧曲更无鱼。峡口忽中断，长虹驾碧虚。
绍兴以后祀五方帝六十首 亚、终献用《文安》。
郊庙朝会歌辞（宋代）

盥爵奠斝，载虔载恭。笾豆静嘉，于乐鼓钟。礼备三献，神具醉止。

孰显神德，扬光纷委。
再用韵
郑清之（宋代）

孔明本躬耕，樊迟请学稼。
力田乃有秋，暑雨敢咨夏。
圣贤每忧民，孔墨不遑暇。
因思比岁饥，可谓越俗乍。
岂惟农夫惊，亦使达官怕。
仓无矫制发，米涌在东价。
居然望丰年，譬彼求时夜。
画壤来福星，上熟压中下。
二麦剩割云，五菜纷绕舍。
苗根舒薤本，黍莟拆榴罅。
龙鳞原镂塍，燕尾水分汊。
毨兽将西成，秧马岂虚跨。
劭农收奇勋，省敛不更驾。
豫为鄞乡谋，复广它山{左王右霸}。
功比昔贤倍，政随时雨化。
愿刻可斋诗，端与雅颂亚。
吏隐宜春郡诗十首 其四
祖无择（宋代）

吏隐宜春郡，闲思应举时。端居苦贫贱，徒步入京师。

误宠乘轩鹤，钧忧入庙牺。功名在何许，双鬓已垂丝。
台上再成乱道走书呈尧夫
富弼（宋代）

密雪终宵下，晨登百尺端。
瑞光翻怯日，和气不成寒。
天末无织翳，云头未少乾。
四郊闻击壤，农望已多欢。
早春
白居易（唐代）

雪消冰又释，景和风复暄。满庭田地湿，荠叶生墙根。

官舍悄无事，日西斜掩门。不开庄老卷，欲与何人言。
偈颂二十五
释智遇（宋代）

秋风淅淅，秋水冷冷。
千辛万苦，负笈担簦。
张公堠子李家店，草舍茅庵短作程。
送青龙一公
张谓（唐代）

事佛轻金印，勤王度玉关。不知从树下，还肯到人间。

楚水青莲净，吴门白日闲。圣朝须助理，绝莫爱东山。
与廖明略学士赋馀干县白云亭一首呈吴明府
释道潜（宋代）

白云翔太虚，时来傍孤城。超然此荣观，常恐鸾鹤迎。

能赋自畴昔，骚人遗典刑。嗣音竟有属，异代逢渊明。

挥毫无停缀，临流有馀清。光风转洲渚，爽气生轩楹。

况复廖常州，吐辞皆正声。跂予浪续貂，坐想徒摇旌。
和用明梅十三绝
胡寅（宋代）

的皪轻临宋玉墙，世间颜色尽凡妆。
病夫欲作天花观，无奈时时得暗香。
阳羡杂咏十九首。讲易台
陆希声（唐代）

年逾知命志尤坚，独向青山更绝编。

天下有山山有水，养蒙肥遁正翛然。
送丁子齐主簿
叶适（宋代）

明经六十未收科，自取南官计若何。
来岁须将一点霸，浮家今厌百程过。
预愁菊蕊行中破，还喜梅花到后多。
从古功名致身早，误随陶令晚蹉跎。
不了语
雍裕之（唐代）

浮名世利知多少，朝市喧喧尘扰扰。

车马交驰往复来，钟鼓相催天又晓。
中秋雨下偈
释慧兰（宋代）

家家启户待婵娟，岂谓风云翳碧天。赖得个中消息在，团团不动照三千。
奉和圣制经函谷关作
张九龄（唐代）

函谷虽云险，黄河已复清。
圣心无所隔，空此置关城。
咏竹 月
张玉娘（宋代）

幽幽万籁竹千竿，凉夜宜从月里看。翠节参差邀玉兔，金波晃漾浴青鸾。

半檐苍月催诗思，一径寒辉醒醉魂。吹彻霓裳清露下，嫦娥犹自对芳樽。
山居吟 其三
清珙（元代）

山厨寂寂断炊烟，冻锁泉声欲雪天。面壁老僧无定力，又思乞食到人间。
颂古四十四首
释法泰（宋代）

张公养得三个儿，长大不知谁立志。
呼来月下同踪由，眼睛个个皆相似。
送人之任邛州
许浑（唐代）

绿发监州丹府归，还家乐事我先知。群童竹马交迎日，

二老兰觞初见时。黄卷新书芸委积，青山旧路菊离披。

亨衢自有横飞势，便到西垣视训辞。
沟泥二首
张耒（宋代）

沟泥不可步，况复雨清晨。
下直休半日，闭门闲晚春。
著书聊尔耳，隐市笑徒云。
买酒待新月，奈兹千里云。
散策
吴芳培（清代）

独坐苦无聊，散策城南寺。恰近日中期，乡里趁墟至。

寄卖两庑下，摆列书画肆。偶然一触目，恶札墨猪字。

破烂小说本，唾余人所弃。诗文新剞劂，锦函藏箧笥。

检阅一二卷，令人昏欲睡。有客喧呼来，云是迎官吏。

风尘眯我眼，急欲出寺避。出寺逢丈人，衣冠与俗异。

邀我欲同行，情款颇真挚。无奈一启口，便足败人意。

强作尔馨语，喳唅不见愧。豪门及显达，丁宁问再四。

我笑不欲答，揖别如展翅。墙阴见牸牛，饱食眼贴地。

相对惟牛好，不问人间事。
宿海会寺 其二
李俊民（金朝）

青山云水窟，杖锡几时来。竹待香严击，松经道者栽。

西江无水吸，震旦忽花开。三笑图中友，同倾破戒杯。
慈元殿
张诩（明代）

厓山尚说慈元殿，死事多传杨太妃。势力尽消名分在，江山犹太主人非。

伤心北骑腥尘满，回首西山日色微。一自沧波沈玉后，贞风人叹古来稀。
病起荆江亭即事
黄庭坚（宋代）

翰墨场中老伏波，菩提坊里病维摩。
近人积水无鸥鹭，时有归牛浮鼻过。

闭门觅句陈无己，对客挥毫秦少游。
正字不知温饱未，西风吹泪古藤州。
史十伯强浮沈市廛自号道人而笔力议论不可掩
韩元吉（宋代）

未容君识得君诗，添我幽栖一段奇。
会有吹嘘天上去，沈香亭北要新词。
瑞云浓慢
陈亮（宋代）

蔗浆酪粉，玉壶冰醑，朝罢更闻宣赐。去天咫尺，下拜再三，幸今有母可遗。年年此日，共道月入怀中最贵。向暑天，正风云会遇，有恁嘉瑞。鹤冲霄，鱼得水。一超便、直入神仙地。植根江表。开拓两河，做得黑头公未。骑鲸赤手，问如何、长鞭尺箠。向来王谢风流，只今管是。
和落叶诗原韵
冯娴（清代）

秋林萧瑟近寒塘，树树飘残叶上霜。几阵因风惊蛱蝶，数声和雨醒鸳鸯。

閒阶竞落依蛩响，远渚轻飞杂雁行。最爱深宫流锦字，不教红粉怨昭阳。
送孟宽希年入京
蓝智（明代）

月旦推文学，丘园起力田。尽知官可贵，谁道野无贤。

散木留空谷，虚舟在远川。白头成底事，闭户枕书眠。
奉和御製读后汉书诗
夏竦（宋代）

明帝章朝物，三雍复旧常。
籯金赏西域，雅乐奏南阳。
拜老鸿徽茂，祈农盛典彰。
珍符昭美应，献寿表隆昌。
呈王侍郎昆仲二首 其二
赵蕃（宋代）

往未瞻乌府，先曾涉杏坛。予诗廑和答，贻教异暄寒。

名位元相绝，知闻共骇观。干霄峙松柏，流水会波澜。

应念登门旧，几嗟行路难。蒸湘方渺渺，淮楚忘曼曼。

既见得良慰，语离还浩叹。深思尽心曲，直觉欠豪端。
后九首
刘克庄（宋代）

力疾搜肠草制，忍痛撚髭改诗。
铁灯檠我同好，金莲炬彼一时。
诸公次韵予复次韵二首
曾几（宋代）

琐琐红英密缀枝，春风春物不差池。
诸君但办樽前去，昨夜灯花报客知。
南辕杂诗一百八章 其八十三
姚燮（清代）

景物以心变，在目多不齐。皎月照我辕，令我心依依。

平沙动漪色，倒影翻马蹄。我车升高坡，月转天南低。

丛林忽掩月，我行投晦迷。回光偶相射，露草浮萋萋。
借虚谷太博狂吟十诗韵书怀并呈太博
杨公远（宋代）

身世悠悠岁月侵，儿时历练到如今。
梅臞元禀冰霜操，松老犹坚铁石心。
世道任从渠否泰，人情岂为我辰参。
欲知卜隐在何处，寂寞荒村烟树深。
赠朱季美
黎崇敕（明代）

季美一何旷，幽栖越水傍。风流兼二陆，心画印诸王。

握里青虹剑，囊中白雪章。扁舟湖海客，念汝竟飞扬。
木芙蓉
李龏（金朝）

懊恼春红不受赊，一枝枝似一团霞。玉霄露重秋烟冷，唐突西风是此花。
拟古其三
李白（唐代）

长绳难系日，自古共悲辛。
黄金高北斗，不惜买阳春。
石火无留光，还如世中人。
即事已如梦，後来我谁身。
提壶莫辞贫，取酒会四邻。
仙人殊恍惚，未若醉中真。
玉蝶梅花二首 其二 醒梅
马世奇（明代）

雨暮云朝不洗妆，微调朱粉试寒芳。舞回纨袖香魂醒，赢得西施白玉床。
灵岩寺呈锐公禅师
唐绩（宋代）

一水穿岩走碧沙，沿溪樛木卧龙蛇。分明便是桃源路，不见溪头流落花。
齐天乐（余闲书院拟赋蝉）
唐艺孙（宋代）

柳风微扇闲池阁，深林翠阴人静。渐理琴丝，谁调金奏，凄咽流空清韵。虹明雨润。正乍集庭柯，凭阑新听。午梦惊回，有人娇困酒初醒。

西轩晚凉又嫩。向枝头占得，银露行顷。蜕翦花轻，羽翻纸薄，老去易惊秋信。残声送暝。恨秦树斜阳，暗催光景。淡月疏桐，半窗留鬓影。
衡阳曾生万里问奇实无奇可问也于其归口占赠之 其二
王世贞（明代）

悟得从前字字非，临岐无泪可沾衣。碧天云尽都如洗，不碍衡阳春雁飞。
送椿兄之蒋山
释绍昙（宋代）

老倒凌霄彻骨穷，强书白契卖虚空。要将刀尺分长短，须向钟山问宝公。
送陈伯寿之子仲至迎侍赴嘉兴秋官
许及之（宋代）

欈李官为李，春风饯此行。义方非禄养，祖武是家声。

画诺须三语，哀矜在一成。黄堂应坐啸，执别寸心倾。
和章七出守湖州二首
苏轼（宋代）

绛阙云台总有名，应须极贵又长生。
鼎中龙虎黄金贱，松下龟长绿骨轻。
霅水未浑缨可濯，弁峰初见眼应明。
两卮春酒真堪羡，独占人间公外荣。
次韵马上偶成
洪适（宋代）

天遣祥风扫塞氛，越疆轺传礼仪新。禦戎可鉴秦无策，觇国谁夸郑有人。

鸣鹤九皋闻彻响，翔龙千载仰攀鳞。垂鞭日日陪清话，谈笑成章泣鬼神。
和崔侍中从驾经山寺诗
萧悫（南北朝）

钩陈夜警徼，河汉晓参横。游骑腾文马，前驱转翠旌。

野禽喧曙色，山树动秋声。云表金轮见，岩端画栱明。

塔疑从地涌，盖似积香成。泉高下溜急，松古上枝平。

仪台多壮思，丽藻蔚缘情。自嗤非照庑，何以继连城。
仙鹤楼避暑
洪咨夔（宋代）

孤塔山光寂，危楼岸影斜。
秋声来木末，客思满天涯。
离列高低树，沧茫隐见沙。
夜凉人被酒，乘月快浮家。
维摩赞
释大观（宋代）

环堵室，十笏地。
咄哉维摩，病在者里。
山中杂兴二十首 其十六
王冕（元代）

贫居得幽僻，世事不相关。诗思多因雨，閒情独爱山。

落花随水去，孤鹤望人还。最喜神清健，年来酒量悭。
题平湖沈客子燕京春咏后
叶燮（清代）

残杯忽忆帝城春，曾逐轻蹄十九人。淮上黄芦江上雪，凭君说是赏花辰。
澎湖杂咏 其十六
陈廷宪（清代）

一束生刍未肯烧，只缘黄犊腹犹枵。更从牛后传薪火，曝向斜阳胜采樵。
卜算子（四明别周德远）
赵长卿（宋代）

闲路踏花来，闲逐清和去。来去虽然总是闲，有多少伤心处。

红碧好池塘，朱绿深庭户。随分山歌社舞中，且乐陶陶趣。
危峰
释惟一（宋代）

似侧如欹杳霭间，冰棱剑刃不多争。
可中不是通玄顶，切莫粗心向上行。
送秦觏二首
陈师道（宋代）

师法时难得，亲年富有余。
端为李君御，尽读邺侯书。
结友真莫逆，论才有不如。
折腰终不补，可但曳长裾。
江城子（寿外姑外舅）
卢祖皋（宋代）

护霜云日霭晴空。锦围中。卷香风。弄玉乘鸾，人自蕊珠宫。天遣岁寒为伴侣，还待得，谪仙翁。

等闲随处是春功。笑相从。寸心同。不羡鱼轩，蝉冕共荣封。只爱阶庭兰玉秀，梅不老，对乔松。
寒灯夜雨，独坐有感。赋成七首，以述懑怀 其二
林占梅（清代）

人事年来叹不常，集枯集菀幻沧桑。持身拟作三烧玉，阅世应沧百鍊钢。

学问益人休自足，功名随分莫徒忙。于今只学陶贞白，上下楼高寄隐刚。
绝句
沈清友（宋代）

昨天移棹泊垂虹，闲倚篷窗问钓翁。
为底鲈鱼低价卖，年来朝市怕秋风。
春近
陆游（宋代）

历授人时後，天回斗柄初。
农畴兴耒耜，家塾盛诗书。
缥缈双凫舄，咿哑一鹿车。
山翁喜春近，随处狎樵渔。
指佞草
载湉（清代）

盛世臣无佞，明时草有神。不知虞陛上，却欲指何人。
池上
刘敞（宋代）

修竹仍封雪，交渠已泮冰。那知四时改，独有醉腾腾。
竹梅幽禽
王冕（元代）

梅花出修竹，照影清溪深。
微风散寒香，上有幽栖禽。
扁舟载我散，春色不用寻。
驱童贳村酒，老瓦随意斟。
兴酣岸乌巾，大啸唤老林。
明月在青天，霜气袭衣襟。
归散草堂静，独坐弹鸣琴。
癸亥元日
陶宗仪（明代）

通夕零寒雨，开晨吼朔风。人惟忧乐异，节自古今同。

故国丹丘外，浮生白发中。力田忧水旱，端策问凶丰。
东窗遣兴三首 其二
陆游（宋代）

巾屦长闲客，帘栊薄暑天。巢空重乳燕，叶密未鸣蝉。

壶箭看多算，图书理断编。悠然已日夕，却上采菱船。
双清亭
郭印（宋代）

凿开苍翠著幽亭，正取澄江一镜半。
嘉木千章垂倒影，支流三道咽寒声。
桥横古路肩相属，云衬斜阳眼自明。
竹色波光交借重，照人心骨有馀清。
临江仙 苏惠
胡薇元（清代）

锦上回文机上泪，行行织入香罗。织成寄与窦连波。

遥知兰阁畔，犹自蹙双蛾。

侬有艳情无艳福，盘中一曲愁多。蛾眉生肯让人何。

累他银烛下，和泪细唫哦。
华阳洞
林逋（宋代）

华阳山雨拂轻尘，独步烟霞访隐真。
笑傲太平云外客，安閒清世梦中身。
金章名重人称贵，布褐才高道不贫。
吟罢洞天风正淡，自知凡骨定逢人。
金线草
舒岳祥（宋代）

金线比方浑未尽，玉函收录尚多遗。
盈盈蜂蝶菩提叶，袅袅蜻多菡萏枝。
寒女有针缝不得，山人无衮补何为。
芝茎底事生庭砌，莼叶胡为上井湄。
剪彩不香难作实，垂丝著石便生儿。
莫轻小草沿幽僻，也有凌霜傲雪姿。
次韵翁士秀见赠二首
曾协（宋代）

兴来蹑履便追随，共约乘风汗漫期。
述作正须陶令手，利名不上紫芝眉。
名高似斗谁能挹，量大如渊不可窥。
老去故交今绝少，高情倾盖乐新知。
宫词 其五
赵佶（宋代）

杭越奇花异果来，未分流品未堪栽。苑中别圃根荄润，移入珍亭一夜开。
暴雨
彭汝砺（宋代）

云如惊澜如泼墨，万窍怒号四山黑。电母摇睛嚇风伯，疾雷怒山坤轴侧。

雨如河倾如雨石，上山下山泉动脉。石漂木拔崖裂坼，高原立脚成大泽。

古寺颠前后冈逼，瓦腐椽折破无壁。泥佛露头水浸臆，苔钱藤蔓生金碧。

背堂众流如箭激，挟气急欲投閒隙。衣掣脚芒看沟淢，有恻烝徒老荆棘。

荷戈与殳甲不释，中夕愁居昼艰食。我今乃敢求安席，闾阎人家水没极。

壮夫浮泅老者溺，高占鸟巢据猿杙。可怜欲走无羽翮，我起熟视惟叹息。

断檗栖苴在檐额，鸡飞犬跳上屋脊。蛟鼋睥睨迷所宅，乾坤欲晴但顷刻。

广庭泥深犹数尺，大浪如银沸阡陌。万马相踶毂相击，穷民欲炊无釜鬲。

蚯蚓在堂鱼在阈，儿童捕鱼不知戚。溪南不能过溪北，跬步如越与胡隔。

溺者漫不见踪迹，东村西村哭声塞。手援不能泪沾臆，掩胔虽欲终何益。

天理吁嗟杳难测，茕独无辜不爱惜。葬填溪鱼瘗砂砾，乃能屈折容盗贼。

凿险开深听藏匿，不以血膋膏锋镝。皇天无情祸福直，昔也昭昭今也惑。

我歌且谣写悲恻，竹林一夜生秋色。
清明日谢人送酒
胡宿（宋代）

寂寞扬雄宅，鸱夷载酒来。钻榆试春火，切桂暖晨杯。

芳蕊何须菊，香梢尚有梅。自惭非叔夜，聊学玉山颓。
摸鱼儿 题甘露寺多景楼
孙吴会（宋代）

八窗空、展宽秋影，长江流入尊俎。天围绀碧低群岫，斜日去鸿堪数。

沈别浦。但目断、烟芜莽苍连平楚。晨钟暮鼓。算触景多愁，关人底事，倚槛听鸣橹。

英雄恨，赢得名存北府。寄奴今寄何所。西风依旧潮来去，山海颉颃吞吐。

霜月古。直耐冷、相随燕我瑶芝圃。掀髯起舞。看羱伏苍苔，龙吟翠葆，天籁奏韶舞。
送王吏部知徐州
苏洵（宋代）

东徐三齐之南邻，夫子岂是三齐人。
辞嚣乞静得此守，走兔入薮鱼投津。
徐州胜绝不须问，请问项籍何去秦？江山雄豪不相下，衣锦游戏欲及晨。
霸王事业今已矣，但有太守朱两轮。
还乡据势与古并，岂有汉戟窥城闉。
论安较利乃公胜，行矣正及汴水匀
题川船出峡图
宗衍（元代）

瞿塘险为三峡门，两岸束急洪涛奔。十丈江船万斛力，一篙失涛原无根。

前船才过后船出，蜀商来往无虚日。君不见人间行路难，咫尺风波永相失。
柏乡县
许及之（宋代）

昔贤不肯入朝歌，况乃军中忌讳多。
咄咄衣冠出疆去，迫於人处竟成讹。
白马金砂洞
释居简（宋代）

准拟朝餐洞口霞，更穷泓碧涨桃花。
可曾石罅潴成玉，多是金边拣得沙。
符说有灵寻汉篆，人因鉴止见胡麻。
依稀似入天台路，不属刘家怀阮家。
兰陵王 秋感
王夫之（明代）

伤心事。今日从何说起。剑光冷，血溅潭龙，落叶风高云际寺。

宾血传锦字。向道。海云孤峙。天涯远，欲托传情，不怕关河阻迢递。

露坠芙蓉死。问秋藕可能，将丝重系。吹箫人老吴阊市。

向夜阑人静，閒提半语，也怕吟虫相调戏。拥孤衾独睡。

凭梦。将愁寄。更天海悠悠，望断烟水。纵然有梦成差异。

难寻觅酒伴，同垂珠泪。想天□□，□也了，无惭愧。
石亭野老家
戴复古（宋代）

野老将余到石亭，先呼小豹出相迎。
依凭林谷住家稳，奔走儿童见客惊。
牛豕与人争径路，桑麻绕屋蔽柴荆。
溪边不合栽桃李，犹恐春风惹世情。
春游杂吟次赵秋谷前辈韵 其二
彭维新（清代）

洗眼待春归，一疗诗才馁。翻醉看花觞，宿醒连不解。

红紫纷迷离，到处空眙骇。何限轮蹄尘，误逐繁缛彩。

冲漠司化机，畴其觅真宰。
向负春游辞以风雨开霁既久乐事未果因书百言
强至（宋代）

常恨春日少，况遭风雨多。
桃李冷不觉，□□如浊河。
广陌断游冷，寂不闻行歌。
方其正雨时，乐事空蹉跎。
晴来又累朝，日暖风祥和。
红入桃李枝，绿转池塘波。
何曾到花下，把酒呼青蛾。
屈指九十期，今已一半过。
系日乏长绳，欲却无神戈。
花落解笑人，谓我前言何。
句
张洎（宋代）

风物一堆灰。
和昙域上人寄赠之什
齐己（唐代）

百病煎衰朽，栖迟战国中。思量青壁寺，行坐赤松风。

道寄虚无合，书传往复空。可怜禅月子，香火国门东。
崇仁县君魏氏挽词 其二
邹浩（宋代）

猎猎霜郊路，铭旌捲朔风。堂前萱尚北，门外水犹东。

貌入丹青冷，恩留祭享丰。乡人仰闺范，方看子孙隆。
偈 其十
释善果（宋代）

是法不可示，言词相寂灭。击破太虚空，万里一条铁。
子固嘉夫相过观几山唱和
周行己（宋代）

万事都将笑一场，不如载酒访高阳。冻消地面可怜绿，日暖杨枝无奈黄。

尚德久从君子鲁，言诗仍有起予商。太平无事閒居乐，且醉高楼大道傍。
同声歌
王廷相（明代）

花艳芳春林，淑气流中堂。翩翩引上宾，兰芷献椒浆。

赵女挥五弦，托意陌上桑。非君一回首，谁识慢声长。
刈稻南亩柬诸子
释今岩（明代）

衣食妨修道，躬耕岭下陂。夏畦劳行者，秋获倩沙弥。

每得野中趣，都忘心所悲。故人如有假，莫惜慰相思。
留题少林寺 其一
李昌孺（宋代）

少林来处岂无因，知有当年面壁人。五叶一花元会得，莫将消息问残春。
宫词 其三十三
张公庠（宋代）

翩翩红叶舞霜秋，紫禁人闲约胜游。手把金英思泛酒，登高还上去年楼。
蝶恋花（戊寅秋寒秀亭观梅）
毛滂（宋代）

相见江南情不少。尔许多时，怪得无消耗。淡日暖云句引到。阑干寂寞怜春小。

宫面可B62C匀画了。粉瘦酥寒，一段天真好。唤起玉儿娇睡觉。半山残月南枝晓。
点绛唇（月波楼重九作）
毛滂（宋代）

手抚归鸿，坐临烟雨帘旌润。气清天近。云日温阑楯。

压玉浮金，一醉留青鬓。风光胜。淡妆人靓。眉黛生秋晕。
自燕中来者云斥逐轻薄朝士殆尽赋此解嘲
王世贞（明代）

叱羿射狂日，令娲补漏天。千秋绝至技，万象横妖躔。

问我今何适，吞声滞穷边。问我何名姓，碧玉琬琰镌。

上帝有弄臣，戏博太山巅。争道误一叱，中谗堕风烟。

临岐酌沆瀣，渴吻三十年。月为琉璃盌，星是黄金钱。

小儿东方语，乡里惊不传。一字犹未识，调笑司马迁。

左氏盲老公，龌龊诸侯编。插天昭王台，至今在幽燕。

挟策往从之，飞翰独翩翩。鱼服误白龙，豫且嬉广渊。

一为湛朱网，蛙黾遂来牵。骧首叫阊阖，七萃俱茫然。

西入鹴鸠司，惨淡白云篇。何来四五人，自称俱谪仙。

其魁广成子，安期或偓佺。惝恍识其故，昔者上帝前。

托陪瑶池饮，归共青辎軿。悟来忽大笑，灵气生五咽。

岂无兜离乐，不得誇喧阗。高歌灞陵畔，落日珊瑚鞭。

酒间呼白雪，片片下琼筵。四海水四勺，五岳五石拳。

且移华阳席，改就糟丘眠。一言斗突兀，万目纷睊睊。

猛虎欲齧人，不肯避豪贤。腐鼠岂入眼，鹓雏遇鹰鹯。

执戟鬓垂白，巧宦笑其玄。举世逐狂且，南威故不妍。

头颅无凡骨，不爱插貂蝉。君自吹胡管，我自挟朱弦。

请君勿相忌，君亦勿见怜。但令放之去，归种南山田。

野夫事真宰，肯受时人权。
宋颂九首·汤汤
石介（宋代）

昔时蜀道，绝人来往。
今蜀既平，王道荡荡。
尉候一置，朝贡相望。
巍巍皇祖，德声远畅。
五音曲 商引
沈约（南北朝）

司秋纪兑。
奏西音。
激扬钟石。
和瑟琴。
风流福被。
乐愔愔。
哭赵南仲
刘子澄（宋代）

功名翻覆等南柯，云掩新阡长薜萝。千载只凭公论去，百年无奈世情何。

高光时节经营易，晋宋人才隐逸多。入汴老宾犹坐谪，馀生只合理烟蓑。
赠道者
项斯（唐代）

晏来知养气，度日语时稀。到处留丹井，终寒不絮衣。

病乡多惠药，鬼俗有符威。自说身轻健，今年数梦飞。
瑞雪诗
夏原吉（明代）

仲冬十一月将半，天气冱结泉流断。六丁赫怒风姨颠，驱叱黎云集霄汉。

须臾万里色一同，冥濛勃郁仍丰葺。天工乘此骋奇巧，雕琼削玉当长空。

长空迢迢四无接，六出纵横舞眉睫。乍看势若蝶穿花，静听声犹蚕食叶。

郊原窈窕银为桥，江湖烂熳铅涂艘。阴崖皎皎失苔藓，古树茁茁生芒硝。

又疑何人燖鹄鹭，氄毳飞来莫知数。亦疑仙子开琼楼，净扫瑶尘洒云路。

况当午夜清明时，影摇六合光离离。梅边老鹤惊且唳，桂根玉兔窥还疑。

是知此景非徒致，实本吾皇隆圣治。吾皇圣治符天心，故感如斯丰稔瑞。

年丰岁稔邦家宁，吾皇端拱唐虞廷。覃恩布泽及遐迩，制礼作乐昭升平。

小臣何幸生斯世，端笏垂绅列丹陛。虽无往哲赓歌才，敢忘封人三祝意。

封人三祝何为言，愿君寿福咸齐天。舆图广大磐石固，神孙圣子传绵绵。
七夕
李贺（唐代）

别浦今朝暗，罗帷午夜愁。
鹊辞穿线月，花入曝衣楼。(花入 一作：萤入)
天上分金镜，人间望玉钩。
钱塘苏小小，更值一年秋。
谢阮评事
蔡襄（宋代）

手授新书荷至情，何时仙诀得真精。
高年转觉面颜少，细字全由眼力明。
药籙谩劳分上下，丹炉终费修亏盈。
争如一语醒然悟，独葆天光不外营。
送黄寺丞商伯浙仓罢归南康 其二
韩淲（宋代）

问学无穷事，功名有定期。古今诚可见，治否老尤知。

袖手寻幽隐，存心付崄巇。一时还别去，何日更追随。
用元韵答戴簿
王炎（宋代）

绿衣随宦牒，綵服侍安车。问齿君方壮，论才我不如。

清新哦五字，博洽贯群书。尚肯求龙尾，容交华子鱼。
广游仙寺 其二
汪鹤孙（清代）

尽日风波思不惊，绿蓑青笠最清真。吾师合是元真子，紫绶朱轓岂足荣。
送王嗣之典仪城
姚合（唐代）

日日思朝位，偷闲城外行。唯求采药者，不道在官名。

好异嫌山浅，寻幽喜径生。病来文字拙，不要把归城。
偈颂一百二十三首 其一二○
释祖钦（宋代）

久雨忽晴，心光发明。团团红日，寥寥太清。非特好晒㫰，亦乃好寥营。

下秧种粟，桑麻渐青，绿杨枝上晓莺鸣。长连床上，开单展钵，可煞现成。
再和 宝云寺
廖刚（宋代）

偶随鸥鸟度寒溪，寂寂禅关半掩扉。翠玉万竿迎晓履，欲凭风露濯尘衣。
减字木兰花 丙辰冬日奉和孝威先生见赠
汤莱（清代）

昔年闺阁。而今半是成萧索。陡觉愁生。小立闲阶畏语人。

囊琴觉束。好句忽传声戛玉。且向凭栏。展读频惊风雨寒。
衢学讲堂更名时心和贰车韵车韵五首
袁甫（宋代）

缅怀周道意悠长，事业姬公念不忘。
宗庙百官谁识者，仲由也只许升堂。
祝融峰
赵葵（宋代）

祝融万仞拔地起，欲见不见青霄里。山翁爱山不肯去，为山醉卧松根底。

家童寻著不敢惊，沉吟恐怕山翁嗔。梦回抖擞下山去，一径萝月松风清。
次第和海洲翁韵效放翁体 其三
杨巍（明代）

归来烟雾满衣裾，回首乾坤一笑馀。酒熟灯前留客醉，诗成花下教儿书。

当门但有青山在，览镜何妨白发疏。自信狂夫狂更好，因君潦倒总忘予。
罗江驿
张孝祥（宋代）

湘南湘北三十里，六月七月再经过。紫荆花开白酒贱，柰此湘中风月何。
摩尼岭
史谨（明代）

昔闻摩尼岭，今次摩尼驿。自分天地来，险障西南域。

山高日色冷，悲风惨松柏。人烟渺何处，我心恒戚戚。

空畏豺虎飧，行人自相食。吁嗟微命存，苦被瘴疠袭。

生者含疮痍，死者委荆棘。骨肉不相保，弃掷如瓦砾。

眷兹飘零际，沈痛迫胸臆。去家日已远，前程杳难极。

蔽体无完衣，充肠但梨栗。徘徊秋风前，倚剑三叹息。
颂古
释道颜（宋代）

破瓶岂复作瓶事，焦种不应生孽芽。
如彼虚空盘大子，毛轮垂发翳开花。
端午日折榴花与允升幼女鸾鸾
徐贲（元代）

猩血丛丛簇绛裙，一枝雨里手亲分。自知老眼无烦照，乞与鸾鸾插鬓云。
求仙行
张籍（唐代）

汉皇欲作飞仙子，年年采药东海里。蓬莱无路海无边，

方士舟中相枕死。招摇在天回白日，甘泉玉树无仙实。

九皇真人终不下，空向离宫祠太乙。丹田有气凝素华，

君能保之升绛霞。
和李光祖 其三
吴芾（宋代）

男子升沉自有时，莫轻感慨叹稽迟。古来常患才难得，道在宁忧世不知。

会际亨嘉膺昼接，且将粗粝疗朝饥。他年富贵君何虑，造物于人岂有私。
重阳前数日夜坐不寐偶思江南塞北旧游作诗呈志康诸友
赵鼎臣（宋代）

昔在江东作重九，斩新凉气生杯酒。右军有宅山最高，岁岁与客登其首。

菊花弄蕊天未霜，吴儿琵琶能断肠。半天语笑中夜里，山下人家惊走藏。

禹穴探书无所得，笑指燕然疑可勒。燕南新筑黄金台，乃复招我何为哉。

五年醉倒南楼上，楼上黄花无处放。将军喜气自生春，尽释风霜作和畅。

美人低按小秦筝，坐中劝酒一再行。风前孟嘉帽欲落，席上孙郎句已成。

一生散诞无羁束，到处容容尸斗禄。况复今年值众贤，珠玉在侧真可怜。

重阳更欲登高去，莫遣风流减去年。
庆善再和复和
葛胜仲（宋代）

异县逢佳节，羁愁太瘦生。黄花真解事，白首缓伤情。

十日尚堪醉，一杯犹有名。眼前多胜士，何必洛中英。
题纯阳洞
蒲寿宬（宋代）

道士当年九日山，侧身西望翠云间。
一枝乞倚纯阳洞，万仞崔嵬不可攀。
兵部卢郎中光济借示诗集，以四韵谢之
郑谷（唐代）

七子风骚寻失主，五君歌诵久无声。调和雅乐归时正，

澄滤颓波到底清。才大始知寰宇窄，吟高何止鬼神惊。

叶公好尚浑疏阔，忽见真龙几丧明。
书馆即事
黄庚（元代）

烟拖野色入书窗，一亩平田隔草塘。
暮雨初收新水满，藕花香杂稻花香。
蹇应叔自宜兴寄近诗和马字韵 其二
吴泳（宋代）

吾老百世休，辍书学耕者。祈年占土牛，喜雪掘玉马。

海鲞带卤烧，溪莼和豉下。却忆古蚕丛，晤言莫能写。
舟次维扬偶成三首 其一
陆汝猷（清代）

满城风雨泊孤舟，一枕篷窗动旅愁。记得前年春社后，曾随飞燕傍朱楼。
论诗绝句四十首 其十五 香山
李希圣（清代）

讽论篇篇近正声，秦中吟抵杜君卿。昌黎实录真颠倒，独为元臣赋永贞。
白帝城
曾慥（宋代）

白帝城头路，逶迤一径遥。
高堂临峡口，暴水没山腰。
隔岸鱼施网，横江铁贯桥。
神妃翻覆手，愿赐雨连宵。
书崇宁观黄道士火匮壁
李之仪（宋代）

地肺闻名久，崇宁请祝初。仙家岂兴废，物理自乘除。

羽客论欢旧，红炉劝坐俱。斯须竟何有，聊复慰穷途。
留春令
晏几道（宋代）

海棠风横，醉中吹落，香红强半。小粉多情怨花飞，仔细把、残香看。

一抹深檀秋水畔。缕金衣新换。鹦鹉杯深艳歌迟，更莫放、人肠断。
送尧夫二章
文同（宋代）

有志深沉定，无心出处同。
庙堂应为国，台省复还公。
肖似家声重，端方士论雄。
上如留左右，风采壮朝中。
沁园春 其二 留题费渐斋清湖新居
夏言（明代）

问讯溪山，好秋风里，何处登临。爱清湖新筑，天然融结，眼中佳胜，不让横林。

楼起青云，堂连绿野，篱巷斜通碧树阴。最难得，重湖沙绕，隔岭潭深。

门前几个青岑。合每日、开窗对酒吟。况隐隐花源，从人借问，萧萧竹径，许客相寻。

我劝先生，多栽杨柳，遍插芙蓉夹水浔。更须买，青娥画舫，莫吝黄金。
送樊仲宜
顾盟（元代）

樊郎昔补太常掾，郊祀通天致敬时。先过罘罳张鼓乐，复从卤簿建旌旗。

颁宣即用金书刻，读祝还令玉版持。今日江南见樵者，命渠歌作赠行诗。
宴客夜归六言
杨万里（宋代）

月在荔支梢上，人行抹利花间。
但觉胸吞碧海，不知身落南蛮。
慧和尚三绝
文天祥（宋代）

画我郎潜先帝时，而今白发渐参差。
若交传入都人眼，疑汝前身妙善师。
风雪衡山涕满膺，懒残不管自家身。
殷勤拨火分煨芋，却有工夫到别人。
花光老矣墨婆娑，无赖梅花一白何。
为问西来宗旨道，世间色相是空麽。
大家 其二
孙原湘（清代）

形影相随语意关，调琴弄瑟两都娴。心如江汉交流水，梦在罗都合体山。

承露绮兰双箭起，凌波罗袜一弓弯。春晴不敢楼头望，恐被桃花妒玉颜。
海岳开襟歌楼名上有扁曰乘六龙
弘历（清代）

沧池瀁瀁蛟龙窟，中耸玉台规宝月。祖洲之草琪树枝，袭芳笼影水精阙。

周禆瀛海诚旷哉，昆峤方壶缩地来。八琅云璈底须奏，松风朅听尘襟开。

芥舟祗需坳堂水，溟渤何劳千万里。得其环中游物外，枣叶须弥皆一理。

我之所戒在求仙，海岳寄兴属偶然。保合太和励体乾，时乘六龙以御天。
宴玉津园江楼七首 其二
任希夷（宋代）

风光连北阙，景物傍西湖。禁籞涛江上，兹楼天下无。
偈二首 其一
释端裕（宋代）

德山入门便棒，多向皮袋里埋踪。临济入门便喝，总在声尘中出没。

若是英灵衲子，直须足下风生，超越古今途辙。
王守除本路仓使
释居简（宋代）

把茅著在深云里，亦有残畬近水边。不作山人沽善价，更饕司水养廉钱。

皇华未远难为别，倦翮嫌高弗足怜。来岁小团新锡赉，从公酌第四桥泉。
布袋赞 其一
释月涧（宋代）

曲江矶头，奉化县里。拖泼囊落落魄魄，刚道一生欢喜。

不知月在云中笑你。
杨元素题蒙泉诗云源有雌雄分碧白注谓南泉色白为雌因为之解嘲二绝句 其一
洪适（宋代）

小孤宁有匹，织女自无家。浪比人间世，增添白玉瑕。
送胡司谏同年赴湖北漕
许及之（宋代）

洞庭青草碧相连，使节经行别有天。又辍谏官湖外去，要苏民力未央前。

一枝腊雪边江驿，百丈春潮上水船。小驻轺轩私雨露，司存及早侍甘泉。
句
黄德明（宋代）

晚烟晴带湿，春雾暖生香。
久滞越中，贻谢南池、会稽贺少府
孟浩然（唐代）

陈平无产业，尼父倦东西。负郭昔云翳，问津今亦迷。

未能忘魏阙，空此滞秦稽。两见夏云起，再闻春鸟啼。

怀仙梅福市，访旧若耶溪。圣主贤为宝，君何隐遁栖。
自西山归
贾诠（清代）

在山不见山，出山忆山好。始知居山人，耳目亦草草。

峡底石泉清，岩上流云碧。游人有去来，山水无今昔。
寿施徽州 其四
洪适（宋代）

儿童拥道边，父老拜车下。使君为我至，欢喜不胜写。

寿公生朝重，满酌白玉斝。明年更好在，玺诏来金马。
摸鱼儿·见春来
卫宗武（宋代）

见春来、又将春尽，狂风那更痴雨。一番芳径催人老，回首绿杨飘絮。欢会处。有小小池亭，止欠妙歌舞。光阴梭度。对草木幽姿，候禽雅奏，客至未应去。十年里，冷落翟公庭户。朋来草草樽俎。投闲赢得浮生乐，肯羡油幢绣斧。春几许。任洛谱名葩，留宴耆英侣。浮荣竞取。纵带玉围腰，印金系肘，争似莺花主。
阁上招友人
邵雍（宋代）

清风正蔼如，小阁枕通衢。
不欲久独擅，能来同享无。
秋笛
郭祥正（宋代）

清秋闻笛弄，独立露沾衣。天外云留住，水中龙未归。

悠扬声益苦，感激思何微。不似前春听，梅花片片飞。
龟堂杂题
陆游（宋代）

痴顽老子老无能，游惰农夫酒肉僧。
闭著庵门终日睡，任人来唤不曾应。
子规啼
韦应物（唐代）

高林滴露夏夜清，南山子规啼一声。

邻家孀妇抱儿泣，我独展转何时明。
晚步追凉二首
杨万里（宋代）

老眼偏明远岫孤，夕阳故遣树阴疏。
蝉鸣叶底无寻处，随意闲行偶见渠。
次韵前人谒禹庙三首 其二
赵抃（宋代）

鉴水为功利一州，至今称颂古诸侯。渔樵早暮馀波及，耋老思贤尚涕流。
出守桐庐道中十绝
范仲淹（宋代）

沧浪清可爱，白鸟鉴中飞。
不信有京洛，风尘化客衣。
索酒
郑刚中（宋代）

奴僮尔趋勿迟久，去省瓶中有馀不。
毋论多少速携来，我已持杯先在手。
长年燠热类炎夏，今日寒风透窗牖。
篱边黄菊带清露，沙际流梅似初有。
尝临书卷问古人，教我真筌如一口。
不须辛苦学餐霞，但祗开怀多食酒。
红修倏禊和卢运使 其三
杨汝谐（清代）

璅阁云房䆗窱通，名园蝴蝶自西东。朅来上客题芳树，往听初莺坐软风。

细草铺茵回辇道，晴山暖翠落杯中。小秦淮水桃花涨，人影衣香入霭濛。
九日
杨公远（宋代）

满城风雨霍然开，不负登临亦快哉。
时俗半无乌帽堕，世情那有白衣来。
且沽薄酒酬佳节，欲赋新诗愧短才。
折得黄花簪两鬓，任渠两鬓自毰毸。
过临平二首 其一
汪藻（宋代）

一别九霄路，风烟长满衣。已成身老大，无复世轻肥。

天阔鸟双下，山寒人独归。晓来何似雨，春水半岩扉。
火田郑次山贫士也有燕坐之处五为赋之·寓意
陈文蔚（宋代）

山水可吾情，对酒不必醉。
及其不以酒，何由得翁意。
题义门胡氏华林书院
赵赴（宋代）

家隐西山下，华林地绝尘。
门旌千古义，学聚四方人。
道致清云富，名随白日新。
他年应许我，猿鹤一相亲。
古剑篇送蔡君谟自谏省出守福唐
梅尧臣（宋代）

生铜夜夜鸣，剉铁未尝缺。
主人久提携，何事赠离别。
借问岂酬恩，请看镡上血。
休惭补履功，出处异施设。
送毛平仲
周必大（宋代）

父祖同登六十春，相逢草草大江濆。羡君不使囊锥见，笑我空将芰制焚。

闻道都人时载酒，未容俗客细论文。他年小筑柯山畔，泉石风光剩欲分。
题孙氏遗墨轩
揭轨（明代）

宣文学士吾季父，草书往往追怀素。
玉堂多暇日临池，方驾长沙美无度。
闻道尊公居豫章，亦以能书相颉颃。
锦囊长纸霜玉洁，清醉时时临数行。
云霄恍若鸾凤翥，风雨欻起蛟龙骧。
宣文已矣君未老，一字可直黄金榼。
山阴别后惊捐馆，零落狸毫并象管。
白鹅池冷绿苔深，铜雀砚寒清露满。
吾庐兵后住江村，玉堂佳帖无一存。
却忆君家文献在，香奁犀轴付诸昆。
清明日午憩黄池镇
杨万里（宋代）

莫笑孤村小市头，花边人出浦边游。绿杨拂水双浮鸭，碧草粘天一落鸥。

懒困风光酣午睡，阴沉天气嫁春愁。阿谁道是清明节，我对清明唤作秋。
赠黄友把酒东臯三首
葛绍体（宋代）

野水平流一带斜，去来征棹几年华。
东风又染山光绿，好拂丝纶钓浪花。
春雨
张耒（宋代）

浪浪檐前雨，昼夜来不极。
青苔生空廊，蜗涎被四壁。
出门无所往，端居守笼翮。
鸣呼林中鸠，聒聒方自得。
林花扫余姿，高柳沐佳色。
悠悠三月残，春物行欲息。
感之欲何奈，取醉遣朝夕。
穿泥得新笋，紫箨裹新白。
从容妇子语，草草田野食。
明日还复然，慵顽已成癖。
护龙河
范成大（宋代）

新郭门前见客舟，清涟浅浅抱城楼。
六龙行在东南国，河若能神合断流。
湖州作
苏为（宋代）

野艇间撑处，湖天景亦微。
春波无限绿，白鸟自由飞。
柳色浓垂岸，山光冷照衣。
时携一壶酒，恋到晚凉归。
新晴
何准道（明代）

几树鸠呼妇，支筇试一行。远山青不尽，芳草绿初平。

乱云归别浦，野日照孤城。心折前宵雨，芭蕉枕上声。
宝剑
尤怡（清代）

宝剑芙蓉锷，韬光匣里横。星辰秋忽动，风雨夜还惊。

边郡今多事，故人方远征。徘徊欲相赠，不独为平生。
罗浮红鸟 其一
释今无（明代）

閒凭高阁见灵禽，海底珊瑚上素襟。万树春深浓不密，一声清语出花林。